**Kafferi** tulee sanasta **kafir** (arab. كافر‎ *kaafir).* Se on arabiankielessä halventava sana ja tarkoittaa henkilöä, joka osoittaa kiittämättömyyttä (*kufr)* Jumalalle. *Kaafir* on uskoton, joka kieltää islaminuskon opit tai ainakin osan niistä. Käsitteen vastakohta on *mu'min* eli uskova. 1400-luvulta lähtien muslimit puhuivat Afrikassa *kaffereista*, millä he tarkoittivat alueen mustia ei-muslimeja, joita he myivät orjiksi Eurooppaan ja Lähi-itään. Sana siirtyi eurooppalaisiin kieliin (afrikaansiksi *Kaffir*, engl. *caffer*) tarkoittamaan Kaakkois-Afrikan bantukansoja.

Nykyisin termi on erityisesti Etelä-Afrikassa halventava ilmaus mustasta ihmisestä. Englannin kielessä termiä käytti ensimmäiseksi Richard Hakluyt vuonna 1589 viitaten eteläisen Afrikan asukkaisiin, jotka asuivat nykyisten Zimbabwen, Etelä-Afrikan ja Mosambikin alueella. 1900-luvun aikana sanasta muodostui halventava termi joka vastasi englannin *nigger*-sanaa. Afrikaansin kielessä on käytetty myös ilmausta *Kaffir-boetie* (suom. *Kafferi-veli*) kuvaamaan valkoihoista henkilöä, joka veljeili tai osoitti sympatiaa mustaa yhteisöä kohtaan. Apartheidin jälkeisessä Etelä-Afrikassa sanaa ei käytetä ja siihen viitataan "K-sanana" (kuten yllä mainitusta englannin sanasta käytetään ilmausta "N-sana").

Ilmaisu siirtyi muun muassa eurooppalaisiin käsitteisiin kafferikiitäjä ja kafferipuhveli. Vuoden 2018 nimistöuudistuksessa kafferikiitäjän nimeä pidettiin rasistisena ja linnun uudeksi nimeksi tuli häätökiitäjä Nisäkkäiden nimistötoimikunta on ehdottanut kafferipuhvelin nimeämistä afrikanpuhveliksi.

Katso myös
----------

* Kafir, uskoton, ei-muslimi
* Kafferipuhveli
* Kafferikiitäjä
* Kafferiluhtakana
* Kafferihirssi
* Kafferilimetti

Lähteet
-------

* Björkman, W.: *Kafir. Teoksessa: Encyclopedia of Islam, toim. Juan Eduardo Campo*, s. 420–422. Infobase Publishing, 2009. ISBN 978-0-8160-5454-1.
* Martin, Richard, C. Woodward, Mark R & Atmaja Dwi S.: *Defenders of Reason in Islam. Mu'tazilism from Medieval School to Modern Symbol*. Oneworld, 1997. ISBN 1-85168-147-7.

### Viitteet

1. ↑  Martin, Woodward & Atmaja 1997, s. 233
2. 1 2  Björkman 2009
3. ↑  Pieni tietosanakirja: kafferit
4. ↑  Facta (Arkistoitu – Internet Archive)-verkkotietosanakirja: Kafferit 21.1.2008
5. ↑  Websters dictionary: Kaffir
6. ↑  1911 Encyclopedia Britannica: Kaffir
7. ↑  TRUTH AND RECONCILIATION COMMISSION HUMAN RIGHTS VIOLATIONS SUBMISSIONS - QUESTIONS AND ANSWERS - JOSEPH COCHRAN (CASE: EC131/96 - MDANTSANE) Etelä-Afrikan totuuskomissio. Viitattu 11.12.2009. (englanniksi)
8. ↑  Manninen, Tuomas: Suomen ainoa rasistinen linnunnimi vaihdettiin *IS.fi*.  5.1.2018 kello 18.43. Sanoma Media Finland Oy.  "Häädöstä saattavat tulla mieleen pakkopalautukset, mutta sillä ei ole mitään tekemistä nykyisen pakolaistilanteen kanssa. [ – – ] – Muistimme, että se [häätökiitäjä] tulee pesimäpaikoilleen Espanjassa aika myöhään ja voi pesiä ruostepääskyjen pesissä ja saattaa häätää pesintänsä aloittaneet ruostepääskyt, [Birdlife Suomen nimistötoimikunnan puheenjohtaja Harri] Högmander selittää." Viitattu 14.1.2018.
9. ↑  Suomalaisissa lintukirjoissa on rasistinen nimi - "Huh-huh" iltasanomat.fi.  Arkistoitu 23.2.2015. Viitattu 22.2.2015.